Man en vrou in hof vir kaartkloningArgieffoto ŉ Bulgaarse man en vrou is Dinsdag in Sandton in hegtenis geneem toe hulle glo met gekloonde bankkaarte kontant by ŉ kitsbank probeer trek het. Dié twee is vasgetrek in ŉ gesamentlike operasie tussen die Valke en misdaadintelligensie. Volgens lt. Robert Netshiunda, woordvoerder van die Valke, het hulle die twee vir ŉ week lank dopgehou. “Daar is beslag gelê op ongeveer 800 gekloonde bankkaarte en 1 500 kaarte wat klaarblyklik nog gekloon sou word.” Die verdagtes sal in die Johannesburgse handelshof verskyn. Hulle sal aangekla word van ongemagtigde toegang tot data, die besit van ŉ toestel wat veiligheid kan omseil sowel as bedrog.